Aanvallers stig brand, lok boer na buiteDie Kuhn-gesin van links: Robert, Robbie, Maria, Inge en Pieter (Foto: Verskaf) Robbie Kuhn, ’n 61-jarige boer, is Dinsdagaand deur vier mans op sy plaas in die Sulphur Springs-gebied, digby Piet Retief in Mpumalanga, oorval en erg aangerand. Die vermeende aanvallers het skynbaar ’n brand op sy plaas gestig om hom na buite te lok en só toegang tot die erf te verkry. Kuhn vertel die mans het omstreeks 19:30 ongeveer 500 meter van die plaashuis ’n brand gestig. Hy het die brand gesien en buitentoe gegaan. Hy was die aand alleen tuis. “Hulle het my van die huis af probeer wegkry om toegang tot die erf te kry,” sê Kuhn. Kuhn het ingespring en kon daarin slaag om die brand te blus voordat dit verder kon versprei. “By my terugkeer na die huis het vier gewapende mans my by die kombuisdeur oorval en hul wapens op my gerig – nog voordat ek die deur kon oopsluit.” Die mans het Kuhn geslaan en vasgebind, hom gedreig en vuurwapens en geld geëis. Kuhn sê hy is vir twee en ’n half uur lank deur die mans aangerand. Hulle het ook sy honde vergiftig. Die mans het verskeie huishoudelike items, vuurwapens en ammunisie uit Kuhn se huis gebuit en laat spaander. Dit is nie duidelik watter items presies gesteel is nie. Net nadat die mans gevlug het, kon Kuhn daarin slaag om homself los te maak. Hy het na sy pa se huis – wat op dieselfde plaas geleë is – gehardloop. “Die plaaslike buurtwag, boere van die omgewing en die polisie is na die toneel ontbied.” Volgens Kuhn is nog niemand sedert die aanval vasgetrek nie. Maroela Media het ’n navraag oor die voorval aan die polisie gerig, maar wag nog op terugvoer.